Diari Oficial de la Generalitat Valenciana


Sumari del DOGV 5493, del 19-04-2007 (2007/3247)

RESOLUCIÓ de 5 de març de 2007, de la Universitat de València, per la qual es convoquen les ajudes a l'estudi de la Universitat de València per als estudiants que cursen estudis en centres propis d'aquesta universitat.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5493

Data del DOGV
:   19-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/3247


Data del document
:   05-03-2007

Organisme emissor
:   Universitat de València

Tipus de document
:   Resolució

Descriptors 

:   * ajuda pública
    * suport econòmic
    * universitat
    * estudiant

El Rectorat de l'Universitat de València, fent ús de les atribucions que li confereix l'article 20, en relació amb l'article 2.2 de la Llei Orgànica 6/2001, de 21 de desembre d'Universitats, resol:
Primer
Convocar, a través de la Delegació d'Estudiants i el Centre d'Assessorament i Dinamització dels Estudiants (CADE) les ayudes a l'estudi de la Universitat de València per als estudiants que cursen estudis en centres propis d'aquesta universitat en el curs 2006-2007 i aprovar les bases que regulen aquesta convocatòria, incloses com a Annex I d'aquesta resolució, així com el model de sol·licitud que figura com Annex II.
Segon
Els ajuts es finançaran amb càrrec al Cap. IV del pressupost de l'Universitat de València per al 2007, orgànica 7607824290 "Ajuda a l'estudi" per un import total de 48.000 euros.
Tercer
La Delegació d'Estudiants de l'Universitat de València és l'òrgan competent per a la resolució d'aquesta convocatòria.
Quart
Contra aquesta resolució, que exhaureix la via administrativa, es podrà interposar recurs potestatiu de reposició en el termini d'un mes des del dia següent a la seua notificació, davant el mateix òrgan que ha dictat la resolució, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos, comptats des de l'endemà de la seua publicació.
València, 5 de març de 2007.- El rector de la Universitat de València: Francisco Tomás i Vert.
ANNEX I
Bases reguladores de la convocatòria d'Ajudes a l'Estudi del Centre d'Assessorament i Dinamització dels Estudiants (CADE) per als estudiants que cursen estudis a centres propis de la Universitat de València, curs 2006/2007
1. Objecte de la convocatòria
La Universitat de València, a través del CADE, convoca ajudes econòmiques per als estudiants que cursen estudis a centres propis de la Universitat de València i que reunisquen els requisits econòmics i acadèmics indicats en aquesta convocatòria. L'objectiu de les ajudes és cobrir part de les despeses derivades dels seus estudis.
2. Destinataris:
Els destinataris són els estudiants matriculats en el curs 2006/2007 a centres propis de la Universitat de València que reunisquen els requisits econòmics i acadèmics indicats en aquesta convocatòria i que cursen qualsevol dels següents estudis:
a. Estudis conduents a l'obtenció del títol de Llicenciat, Enginyer, Diplomat, Mestre i Enginyer Tècnic, inclosos els estudis d'adaptació i complements de formació per a titulats de primer cicle universitari que desitgen continuar estudis superiors.
b. Estudis oficials de postgrau conduents a l'obtenció del títol oficial de Màster. Queden exclosos els estudiants de doctorat i els matriculats en màsters, postgraus i estudis d'especialització de la Universitat de València no oficials.
3. Requisits econòmics
3.1. Podran accedir a aquestes ajudes els estudiants la unitat familiar dels quals tinga uns ingressos que no ultrapassen els següents llindars econòmics:
Famílies d'1 membre: 14.581 euros
Famílies de 2 membres: 24.923 euros
Famílies de 3 membres: 33.826 euros
Famílies de 4 membres: 40.364 euros
Famílies de 5 membres: 43.983 euros
Famílies de 6 membres: 47.160 euros
Famílies de 7 membres: 50.265 euros
Famílies de 8 membres: 53.328 euros
A partir del huité membre s'afegiran 2.920,00 Euros per cada nou membre computable.
3.2. Es denegarà la sol·licitud de beca o ajuda a l'estudi per raó del patrimoni del conjunt de membres computables de la família, qualsevol que siga la renda familiar a efectes de beca que poguera resultar en computar els ingressos anuals de la mateixa, segons el que es disposa en les següents regles:
a. Finques urbanes: La suma dels valors cadastrals de les finques urbanes que pertanyen a la unitat familiar, exclòs l'habitatge familiar, no podrà superar la quantitat de 40.800 Euros. Per a efectuar la ponderació dels valors cadastrals cal multiplicar aquests per 0,50 quan la data d'efecte de l'última revisió cadastral siga l'1 de gener del 1990 o posterior.
b. Finques rústiques: La suma dels valors cadastrals de les finques rústiques que pertanyen a la unitat familiar no podrà superar els 12.260,64 Euros per cadascun dels membres computables de la unitat familiar.
c. La suma dels rendiments nets reduïts del capital mobiliari més el saldo net de guanys i pèrdues patrimonials pertanyents a la unitat familiar no podrà superar els 1.640,76 Euros.
3.3. Quan siguen diversos els elements patrimonials descrits en els apartats anteriors de què dispose la unitat familiar, es calcularà el percentatge de valor de cadascun dels elements patrimonials respecte del llindar corresponent. Es denegarà la beca quan la suma dels esmentats percentatges supere cent.
3.4. A l'efecte del còmput del valor dels elements patrimonials a què fan referència els paràgrafs anteriors, es deduirà el cinquanta per cent del valor dels elements patrimonials que pertanyen a qualsevol membre computable de la família, exclòs el sustentador principal i el seu cònjuge.
3.5. També es denegarà l'ajuda sol·licitada quan algun dels membres computables de la família siga titular de qualsevol activitat econòmica amb un volum de facturació el 2005 superior a 150.012,00 Euros.
3.6. Treta la renda familiar a efectes de beca, podran deduir-se'n les quantitats que corresponguen pels conceptes següents:
a. El 50% dels ingressos aportats per tots els membres computables de la família, a excepció del sustentador principal i el seu cònjuge.
b. 400,00 Euros per cada germà, inclòs el sol·licitant, que convisca al domicili familiar, quan es tracte de famílies nombroses de categoria general, i 600,00 Euros per a famílies nombroses de categoria especial, sempre que tinga dret a aquest benefici. Quan siga el mateix sol·licitant el titular de la família nombrosa, les quantitats assenyalades seran computades en relació amb els fills que la componguen.
c. 1.450,00 Euros per cada germà o fill del sol·licitant o el mateix sol·licitant que estiga afectat de minusvalidesa, legalment qualificada, de grau igual o superior al trenta-tres per cent. Aquesta deducció serà de 2.255,00 Euros quan la minusvalidesa siga de grau igual o superior al seixanta-sis per cent.
d. 970,00 Euros per cada fill menor de 25 anys que curse estudis universitaris i residisca fora del domicili familiar, quan siguen dos o més els fills estudiants amb residència fora del domicili familiar per raó d'estudis universitaris i sempre que es justifique adequadament.
e. S'incrementarà el llindar de renda familiar aplicable en un vint per cent quan el sol·licitant siga orfe absolut.
3.7. Són membres computables de la unitat familiar a efectes del càlcul de la renda per a aquesta ajuda el pare i la mare, el tutor o persona encarregada de la guarda i protecció del menor, en el seu cas, el sol·licitant, els germans solters menors de vint-i-cinc anys i que convisquen al domicili familiar a 31 de desembre de 2005 o els de major edat quan es tracte de persones amb discapacitat física, psíquica o sensorial, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.
En el cas de sol·licitants que constituïsquen unitats familiars independents, també es consideraran membres computables el cònjuge o, en el seu cas, la persona a què es trobe unit per anàloga relació, així com els fills si n'hi haguera.
En el cas de divorci, separació legal o de fet dels pares, no es considerarà membre computable aquell d'ells que no convisca amb el sol·licitant de la beca, sense perjuí que en la renda familiar s'incloga la seua contribució econòmica.
Tindrà, no obstant, la consideració de membre computable, en el seu cas, el nou cònjuge o persona unida per anàloga relació les rendes i el patrimoni de la qual s'inclouran dins del còmput de la renda i patrimoni familiars.
3.8. En els casos en què el sol·licitant al·legue la seua independència familiar i econòmica, qualsevol que siga el seu estat civil, haurà d'acreditar fefaentment aquesta circumstància, els mitjans econòmics de què disposa i la titularitat o el lloguer del seu domicili que, a tots els efectes, serà el que l'alumne habitarà durant el curs escolar. Si no es justifiquen suficientment aquests extrems, la sol·licitud serà objecte de denegació.
4. Requisits acadèmics:
4.1. Els estudiants hauran d'estar matriculats com a mínim en 50 crèdits o 3 assignatures en els cursos 2005/2006 i 2006/2007. El nombre mínim d'assignatures o crèdits fixats en aquest apartat no serà exigible en el cas d'estudiants que, per a finalitzar els seus estudis, els resten un nombre d'assignatures o crèdits inferior a l'esmentat nombre mínim.
4.2. Els estudiants de titulacions tècniques hauran d'haver superat com a mínim un 45% dels crèdits matriculats en el curs 2005/2006.
4.3. Els estudiants de la resta d'estudis hauran d'haver superat com a mínim un 65% dels crèdits matriculats en el curs 2005/2006.
4.4. En el cas d'haver-se matriculat en un nombre d'assignatures o crèdits superior al mínim exigit, tots ells, inclús els de lliure elecció, es tindran en compte per a la valoració dels requisits acadèmics. Per a determinar si hi ha excepcional aprofitament de l'alumne, es calcularà l'increment percentual de crèdits matriculats sobre el nombre mínim dels mateixos a la matriculació dels quals obliga el punt 4.1. (50 crèdits). El percentatge de crèdits a superar en aquests casos per a obtindre l'ajuda es determinarà mitjançant les següents fórmules matemàtiques:Y = increment percentual de crèdits matriculats sobre el nombre mínim dels mateixos a la matriculació dels quals obliga el punt 4.1. (50 crèdits).
4.5. Excepcionalment, per a aquells estudiants amb discapacitació o que al·leguen situacions de causes de força major, la concessió de l'ajuda podrà no estar condicionada als límits de crèdits matriculats i de rendiment acadèmic a què es fa referència en els punts 4.1., 4.2., 4.3. i 4.4.
4.6. Es consideren situacions de causes de força major la malaltia greu impossibilitadora, les situacions sobrevingudes i excepcionals que afecten l'estabilitat de la unitat familiar i que puguen influir en el rendiment acadèmic de l'estudiant, el treball a temps complet i qualsevol altra causa que siga acreditada documentalment i que justifique la impossibilitat de poder assumir la càrrega lectiva mínima de 50 crèdits o el rendiment acadèmic establit en els punts 4.2., 4.3. i 4.4. La justificació d'aquest punt haurà d'estar, en qualsevol cas, adequadament acreditada. En cas que s'al·legue com a causa la malaltia, s'hauran de justificar documentalment situacions i malalties que hagen impossibilitat de manera total l'activitat acadèmica, com ara hospitalitzacions o tractaments mèdics continuats i incompatibles amb l'estudi. En aquests casos, caldrà aportar certificats acreditatius signats i visats per facultatius mèdics que estiguen exercint a Espanya.
4.7. L'acreditació d'uns baixos ingressos familiars no serà causa que justifique, per si mateixa, un rendiment acadèmic per part dels sol·licitants inferior al requerit en aquestes bases.
4.8. L'Orde ECI/1197/2006, del Ministeri d'Educació i Ciència de 24 de abril, per la qual es convoquen beques per als alumnes que inicien estudis universitaris en el curs 2006-2007 (BOE núm. 98, de 25 d'abril de 2006), regirà en tot allò que, per analogia, siga aplicable i no estiga establit en aquesta convocatòria.
5. Exclusions
5.1. Queden exclosos els estudiants de doctorat i també els estudiants matriculats a centres adscrits.
5.2. No podran concedir-se aquestes ajudes en el supòsit d'alumnes universitaris que estiguen en possessió, o reunisquen, els requisits legals per a l'expedició d'un títol de llicenciat, enginyer, arquitecte o algun dels corresponents als estudis superiors. Podran concedir-se les ajudes per a cursar estudis de segon cicle als alumnes que hagen superat un primer cicle o estiguen en possessió d'un títol de diplomat, mestre, enginyer o arquitecte tècnics que permeta l'accés al segon cicle, en les condicions acadèmiques i econòmiques previstes en la present convocatòria. En aquestes condicions també podran concedir-se beques per a cursar estudis de segon cicle en els casos que les directrius pròpies del títol possibiliten l'accés a un segon cicle que no constituïsca continuació directa del primer cicle superat per l'alumne.
6. Incompatibilitats
Aquestes ajudes són incompatibles amb altres ajudes públiques o privades i, en particular, amb les ajudes del Ministeri d'Educació i Ciència, de la Generalitat Valenciana i les Ajudes a l'estudi - Programa 0'7 de la Universitat de València. Així mateix, no podran accedir a aquestes ajudes els subjectes passius afectats per una discapacitació que estiguen exempts del pagament de les taxes universitàries per la Generalitat Valenciana.
7. Sol·licituds, documentació que cal aportar i terminis
7.1. Les sol·licituds d'aquestes ajudes, degudament emplenades, s'hauran de lliurar al registre de la secretaria del centre de la Universitat de València on l'estudiant sol·licitant curse els seus estudis. Així mateix, es podran presentar per qualsevol altre mitjà previst en la Llei 30/1992 (Llei de Règim Jurídic de les Administracions Públiques i del Procediment Administratiu Comú).
7.2. El termini de presentació de la sol·licitud i de la documentació serà de vint dies comptats des de l'endemà de la seua publicació.
7.3. Serà requisit per a la concessió de l'ajuda aportar necessàriament la següent documentació:
a. Sol·licitud degudament complimentada i signada en tots els seus apartats i amb lletra d'impremta. La sol·licitud annexa referida a les dades de caràcter econòmic i patrimonial haurà de ser emplenada per tots els sol·licitants i signada. S'hi consignaran tots els elements patrimonials de tots els membres computables de la família, indicant en el seu cas "NO POSSEÏSC".
b. Fotocòpia del Llibre de família o documentació anàloga que acredite la composició de la unitat familiar, i fotocòpia del DNI (o document d'identificació) del sol·licitant i dels membres computables, majors de 14 anys, de la unitat familiar.
c. Documentació acreditativa econòmica i patrimonial:
o c.1. Document d'autorització per a recaptar els certificats a emetre per l'Agència Estatal d'Administració Tributària i per la Tresoreria General de la Seguretat Social signat per tots els membres computables de la unitat familiar majors d'edat. La presentació de la sol·licitud per part del beneficiari comporta l'autorització a l'òrgan gestor d'aquestes ajudes per a recaptar els certificats que ha d'emetre per a l'Agència Estatal d'Administració Tributària i per a la Tresoreria General de la Seguretat Social.
o c.2. En el cas de no haver fet la declaració de la renda corresponent a l'exercici 2005, caldrà aportar també documents acreditatius dels ingressos de la unitat familiar (certificat d'ingressos de l'INEM, entitat contractant o justificant del cobrament de pensions, etc.) i fotocòpia dels documents acreditatius del patrimoni (fotocòpia dels rebuts de l'impost sobre béns immobles corresponents a l'exercici 2005, exclosa la vivenda habitual, i certificat bancari d'interessos i dividends).
d. Fotocòpia de les dades bancàries del compte corrent o llibreta d'estalvis on es vol percebre el pagament de la beca. El sol·licitant haurà de ser titular o cotitular del mateix.
e. Els estudiants que al·leguen causes de força major cal que justifiquen documentalment i adequadament l'esmentada situació.
7.4. En el procés de resolució es podrà requerir als sol·licitants la presentació dels documents originals per a ser confrontats, o qualsevol altre document que es considere oportú per a la resolució de les ajudes.
7.5. La comprovació de l'existència de dades econòmiques i personals no ajustades a la realitat en la sol·licitud o en la documentació aportada, així com també la insuficient justificació de la situació econòmica, podrà derivar en la denegació automàtica de l'ajuda sol·licitada, tot això a més de la resta de responsabilitats que puguen derivar-se d'aquest fet.
8. Procediment de concessió, resolució i crèdit disponible
8.1. La delegada d'Estudiants de la Universitat de València resoldrà les ajudes una vegada hagen estat resoltes les convocatòries de beques i ajudes a l'estudi del Ministeri d'Educació, Cultura i Esports i de la Generalitat Valenciana, i després d'haver comprovat el compliment dels requisits especificats en aquesta convocatòria. En tot cas, la resolució es farà dins dels terminis establits per l'article 25 de la Llei 38/2003, de 17 de novembre, General de Subvencions.
8.2. Una comissió nomenada pel rector de la Universitat de València, integrada per la delegada d'Estudiants, un estudiant de la Universitat de València, un tècnic del CADE, una tècnica de la Delegació per a la integració de persones amb discapacitat i el cap de Negociat de Beques del Servei d'Estudiants, avaluarà les situacions de causes de força major, informarà sobre la concessió i denegació del conjunt de les ajudes d'acord amb aquesta convocatòria i farà una proposta de concessió.
8.3. L'import total de les ajudes ascendeix a 48.000 euros. El pagament de l'ajuda als estudiants se sufragarà a càrrec del crèdit pressupostari del pressupost de la Universitat de València per a l'any 2007, l'orgànica 4129814339, "Ajuda a l'estudi".
8.4. El procediment de concessió de les ajudes per part de la Delegació d'Estudiants, vista la proposta i l'informe de la comissió, serà l'adjudicació a tots els sol·licitants que reunisquen els requisits establits en aquesta convocatòria d'una ajuda equivalent al 80% del cost de la matrícula del beneficiari en el curs 2006/2007. En cas que el nombre de beneficiaris de les ajudes siga tal que no permeta garantir el 80% de l'import de les matrícules es procedirà al prorrateig de l'import global màxim destinat a les ajudes establint un percentatge d'ajuda igual per a tots els beneficiaris d'acord amb allò establit en l'article 22.1 de la Llei 38/2003, de 17 de novembre, General de Subvencions.
8.5. La notificació de la resolució es realitzarà d'acord amb allò indicat en l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En tot cas, la relació d'ajudes denegades i concedides es publicarà en la web www.uv.es/cade.
9. Reclamacions
Contra la resolució de les ajudes, que exhaureix la via administrativa, es podrà interposar recurs potestatiu de reposició en el termini d'un mes des del dia següent a la seua notificació, davant el mateix òrgan que ha dictat la resolució, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos, comptats des de l'endemà de la seua notificació.
10. Gestió de les dades de caràcter personal
Les dades personals subministrades en el procés de concessió de les ajudes s'incorporaran al fitxer Gestió d'estudiants CADE de la Universitat de València. Els drets d'accés, rectificació, cancel·lació i oposició al tractament podran exercir-se davant el Centre d'Assessorament i Dinamització dels Estudiants de la Universitat de València (Aulari III. C/Menéndez Pelayo, s/n, 46476 València). La informació obtinguda serà processada per la Universitat per a la gestió administrativa de les Ajudes a l'estudi (art.5 Llei Orgànica de Protecció de Dades de Caràcter Personal).